Guðmundur Guðmundsson , þjálfari íslenska karlalandsliðsins í handbolta , var afar kátur eftir 34 : 23 - stórsigur á Rússlandi í öðrum leik liðsins á EM í Malmö í dag . Ísland er með fullt hús stiga í E-riðli eftir sigur á Danmörku í fyrsta leik . „ Ég fékk mjög mikið út úr leiknum , “ sagði Guðmundur í samtali við mbl.is . „ Ég var mjög ánægður með varnarleikinn okkar , hann var frábær . Sóknarleikurinn var stórkostlegur framan af en svo hikstaði hann aðeins þegar þeir breyttu um vörn . “ Ánægður með leikinn heilt yfir „ Það tók okkur óþarflega langan tíma að stilla saman strengina , við vorum búnir að búa okkur undir þetta . Við náðum svo tökum á þessu og þegar upp var staðið var þetta aldrei í hættu og staðreyndin er ellefu marka sigur . “ Bjarki Már Elísson kom sterkur inn í stað Guðjóns Vals Sigurðssonar . Ljósmynd / Einar Ragnar Haraldsson „ Ég er mjög ánægður með leikinn heilt yfir . Varnarleikurinn var frábær og var ánægður með að geta spilað á öllu liðinu og hvílt lykilleikmenn , það var mjög mikilvægt . Það komu inn menn sem stóðu sig frábærlega ; báðir hornamennirnir og Viggó gerðu frábæra hluti o.s.frv . Það var mjög jákvætt , “ sagði Guðmundur . Bjarki Már Elísson og Sigvaldi Björn Guðjónsson byrjuðu í hornunum í stað þeirra Guðjóns Vals Sigurðssonar og Arnórs Þórs Gunnarssonar , sem byrjuðu gegn Dönum . Guðmundur tók ákvörðun um að skipta um hornamenn með þessum hætti fyrir mótið . „ Það var fyrir mótið . Þetta var alltaf planið . Það verður að koma í ljós hvort ég skipti þeim í hálfleik eða hvernig það verður , það fer eftir frammistöðu , “ sagði Guðmundur , sem hrósaði svo Viktori Gísla Hallgrímssyni , sem stóð sig gríðarlega vel í markinu eftir að hann kom inn fyrir Björgvin Pál Gústavsson . Íslenska liðið fagnar í leikslok . Ljósmynd / Einar Ragnar Haraldsson „ Viktor Gísli var frábær líka og það var mjög ánægjulegt að sjá hann með 80% markvörslu og það var frábært að sjá hann koma inn og verja mjög góða bolta úr dauðafæri . “ Með besta markvarðarþjálfara í heimi Guðmundur er ánægður með samvinnu Viktors og Björgvins Páls Gústavssonar og svo Tomas Svensson markmannsþjálfara . „ Björgvin og Viktor vinna mjög vel saman og síðan erum við með stórkostlegan markvarðarþjálfara í Tomasi Svensson . Hann er að mínu mati besti markvarðarþjálfari í dag . Það er enginn vafi á því og hann hjálpar gríðarlega mikið til , bæði meðan á leik stendur og svo í undirbúningi fyrir leik . Það fer mikil vinna í að undirbúa markmennina og vonandi uppskerum við eftir því í framhaldinu . “ Viktor Gísli Hallgrímsson kom sterkur inn í lokin . Ljósmynd / Einar Ragnar Haraldsson Ísland mætir Ungverjalandi í síðasta leik sínum í riðlinum á miðvikudaginn kemur . Þegar fréttin er skrifuð eru Ungverjar með 21:19 - forskot gegn Dönum . Takist Ungverjum að vinna eru Íslendingar og Ungverjar komnir áfram og Danir úr leik . „ Þetta er frábært lið , það er enginn vafi á því . Það verður mjög erfitt að vinna þá . Við gerum okkur grein fyrir því . Einhverjir héldu að þeir spili hægt , en svo er ekki . Þeir spila mjög hratt og eru aggresívir og með frábært lið á öllum sviðum , “ sagði Guðmundur .